**KLASA: 612-08/20-01/2668**

**URBROJ: 532-06-01-01/05-20**

**Zagreb, 31. prosinca 2020.**

Na temelju članka 76. stavka 3. Zakona o zaštiti i očuvanju kulturnih dobara („Narodne novine“, broj 69/99, 151/03, 157/03 - ispravak, 87/09, 88/10, 61/11, 25/12, 136/12, 157/13, 152/14, 44/17, 90/18 i 32/20) i članka 52. Zakona o sustavu državne uprave („Narodne novine“, broj 66/19), ministrica kulture i medija donosi

**ODLUKU**

**o provođenju hitnih mjera zaštite i**

 **provedbi popisa štete na pokretnim kulturnim dobrima i pokretnoj kulturnoj baštini u Republici Hrvatskoj prouzročene potresom 28. i 29. prosinca 2020. godine**

**I**.

Ovom Odlukom naređuje se provođenje hitnih mjera zaštite i popis štete prouzročene potresom u Republici Hrvatskoj od 28. i 29. prosinca 2020. godine na muzejskoj građi, dokumentaciji i muzejskom inventaru, arhivskom gradivu, knjižničnoj građi, crkvenom inventaru te pokretnim kulturnim dobrima i pokretnoj kulturnoj baštini u posjedu drugih pravnih i fizičkih osoba.

Ovom Odlukom propisuje se postupanje za provođenje hitnih mjera zaštite na gore navedenoj građi.

Nakon raščišćavanja u zgradama u kojima se nalazi gore navedena građa potrebno je provesti privremenu dodatnu zaštitu na licu mjesta (pokrivanje i zaštita nepropusnim i polupropusnim folijama te ostale oblike preventivne zaštite). Prije evakuacije iz ugroženih građevina prema potrebi provest će se mjere konsolidacije i stabilizacije predmeta te njihovo primjereno pakiranje. Evakuacija će se provesti u prethodno osigurane prostore privremenih čuvaonica.

Svi daljnji postupci provode se uz upute i nadzor konzervatora Ministarstva kulture i medija.

Postupak detaljnog popisa i procjene štete na kulturnoj baštini, prema standardnoj metodologiji, bit će proveden nakon uspostave sigurnosnih uvjeta za pristup i pregled.

Popis štete i njezinu procjenu za gore navedenu građu obavit će stručni djelatnici Ministarstva kulture i medija zajedno s nadležnim stručnim službama Hrvatskog državnog arhiva, Nacionalne i sveučilišne knjižnice, muzejskih ustanova i Muzejskog dokumentacijskog centra te Hrvatskog restauratorskog zavoda.

 Za ovu svrhu Ministarstvo može osigurati rad i drugih stručnjaka u ovom području.

 Ministarstvo kulture i medija imenovat će koordinatora popisa šteta koji će na tjednim koordinacijama zajednički utvrđivati prioritete i redoslijed popisivanja vodeći računa o procjeni statičara, ugroženosti kulturnog dobra i sigurnosti osoba koje će vršiti popisivanje.

**II.**

Popis štete i njezina procjena obavit će se prema utvrđenom obrascu, a prioritete u popisu i druge aktivnosti važne za provedbu popisa utvrđivat će koordinatori u suradnji s Ministarstvom unutarnjih poslova - Ravnateljstvom civilne zaštite.

 Prikupljeni podaci unosit će se u Bazu podataka koju će izraditi Ministarstvo kulture i medija, a koju će popunjavati i ažurirati Ministarstvo kulture i medija.

**III.**

 Ova Odluka stupa na snagu danom donošenja, a objavit će se na mrežnim stranicama Ministarstva kulture i medija.

**Obrazloženje**

Prema članku 76. stavku 3. Zakona o zaštiti i očuvanju kulturnih dobara ministrica kulture i medija može narediti poduzimanju posebnih mjera zaštite u slučaju nastanka izvanrednih okolnosti, kao što su potresi i drugi izvanredni događaji.

 Potres 28. i 29. prosinca 2020. godine koji je pogodio središnju Hrvatsku uzrokovao je razaranja i teška oštećenja na kulturnoj baštini. Šeta je evidentirana na području 9 županija i u Gradu Zagrebu. Najteža oštećenja nastala su na području Sisačko-moslavačke županije i južnog dijela Zagrebačke županije.

**MINISTRICA**

**dr. sc. Nina Obuljen Koržinek**